சிறப்பு சேவைகள் மற்றும் கட்டுரைகள்
முதுமையால் ஏற்படும் மறதி நோய் குறித்த விழிப்புணர்வு, அச்ச உணர்வு, பாகுபாட்டை நீக்க முக்கிய காரணி- திருமதி மீரா பட்டாபிராமன்
இந்த ஆண்டுக்கான உலக முதுமறதி தினத்தின் மையக்கருத்து
உலக முதுமறதி தினத்தையொட்டி, மத்திய தகவல் ஒலிபரப்பு அமைச்சகத்தின் மண்டல மக்கள் தொடர்பு பிரிவு மற்றும் சென்னை பத்திரிகை தகவல் அலுவலகம் இணைந்து, அதிகமாக பேசப்படாத, ஆனால் சிக்கலான நோயான முதுமறதி பற்றி மக்களிடம் விழிப்புணர்வை ஏற்படுத்தும் வகையில், இன்று வெபினார் ஒன்றை நடத்தியது.
முதுமறதி மற்றும் அது தொடர்பான குறைபாடுகள் சொசைட்டியின் இந்திய வாரிய தலைவரும், சர்வதேச முதுமறதி நோய் , உலக மூளைத்தேய்வு கவுன்சிலின் உறுப்பினருமான திருமதி மீரா பட்டாபிராமன் , மது அருந்துதல், தலைக்காயம், ரத்த அழுத்தம், உடல் பருமன், காற்று மாசு ஆகியவை முதுமறதி அல்லது மூளைத் தேய்வு நோயின் அபாய அம்சங்கள் என்று கூறினார்.
முதுமறதி மற்றும் தொடர்பான நோய்களின் இந்திய சொசைட்டி வெளியிட்டுள்ள இந்திய மூளைத்தேய்வு நோய் அறிக்கை 2010-ன்படி, இந்த நோயால் 5.29 மில்லியன் பேர் பாதிக்கப்பட்டுள்ளனர். 2050-ம் ஆண்டு வாக்கில் , இது 14 மில்லியனாக அதிகரிக்கும் என்று கூறப்பட்டுள்ளதாக அவர் தெரவித்தார். ‘’ மூளைத் தேய்வு நோயால் பாதிக்கப்பட்டுள்ளவர்களின் எண்ணிக்கை மிகவும் அதிகம் என்ற போதிலும், இந்த நோய் குறித்து மக்களிடையே விழிப்புணர்வு குறைவாக உள்ளது. இந்தியாவில், மக்கள் இந்த நோயின் பெயரைக்கூட குறிப்பிட விரும்புவதில்லை. மாறாக, முதுமையால் ஏற்படும் சுவீனம் என்று கூறுகின்றனர். இருப்பினும், அமெரிக்காவில், முன்னாள் அதிபர் ரொனால்டு ரீகன் இந்த நோயால் பாதிக்கப்பட்டதாக அறிந்த போது, அவர் இந்த நோய் குறித்து மக்களிடம் தெரிவித்தார். அது மக்களிடையே பெரும் விழிப்புணர்வை ஏற்படுத்தியது. மேலும், இந்தியாவில், நினைவாற்றல் தொடர்பான மருத்துவமனைகள், மையங்கள் போதிய அளவில் இல்லை. அவற்றை அதிக அளவில் ஏற்படுத்துமாறு நாங்கள் அரசைக் கேட்டுக் கொண்டுள்ளோம்’’, என்று திருமதி மீரா பட்டாபிராமன் கூறினார்.
முதுமறதி நோயால் பாதிக்கப்படுபவர்கள் எல்லாவற்றுக்கும் மற்றவர்களைச் சார்ந்திருக்க நேருவதால், மற்ற நோய்களைப் போல அல்லாமல், இந்த நோய், நோயாளியை மட்டுமல்லாமல், குடும்பம் முழுவதையும் பாதிக்கிறது. குறுகிய நேர மறதி, உணவு அருந்துதல், நடத்தல் போன்ற எளிய நடவடிக்கைகளை கூட மறந்து விடுவதுடன், மற்றவர்களைச் சார்ந்திருக்க நேரிடுகிறது என அவர் தெரிவித்தார். பல ஆண்டுகளுக்கு முன்பு நடந்ததை நினைவில் வைத்திருக்கும் நோயாளிகள், அண்மையில் நடந்தவற்றை மறந்துவிடுவார்கள் என்றும், அதனால், அவர்களைக் கவனித்துக் கொள்பவர்களின் பங்கு இதில், மிகவும் அதிகம் என்றும் அவர் கூறினார்.
வயதானவர்களிடம் மூளைச்சிதைவு நோய் வழக்கமான ஒன்றுதான் என்பதால், குறிப்பாக ,இந்தப் பெருந்தொற்று காலத்தில், அவர்கள் அதிக சவால்களைச் சந்தித்து வருகின்றனர் என அவர் கூறினார். ‘’ மருத்துவமனைகள் மூடி இருப்பதால், வயதானவர்களால் அங்கு செல்ல முடிவதில்லை. சமூக இடைவெளி காரணமாக, அவர்களுக்கு தேவையான தொடுவதும், பேசுவதும் மறுக்கப்படுகிறது. முகக்கவசங்களைப் போட்டுக்கொண்டு பேசுவது அவர்களிடையே குழப்பத்தை ஏற்படுத்துகிறது’’, என்று அவர் தெரிவித்தார்.
இந்த நோயால் பாதிக்கப்பட்டவர்கள் கண்ணியமான வாழ்க்கையை நடத்த அவர்களுக்கு உதவ வேண்டும் என்று , நிகழ்ச்சியில் பங்கேற்றவர்களை திருமதி. மீரா பட்டாபிராமன் கேட்டுக் கொண்டார்.
சென்னை மருத்துவக் கல்லூரி மற்றும் ராஜீவ் காந்தி அரசு பொது மருத்துவமனையின் நரம்பியல் நிறுவன பேராசிரியர் டாக்டர் வி. சந்திரமவுலீஸ்வரன், ஆடவர்களை விட முதுமறதி நோயால் அதிகம் பாதிக்கப்படுபவர்கள் பெண்களே என்று கூறினார். அவர் இந்த நோயின் பல்வேறு கட்டங்கள் குறித்து பட்டியலிட்டார்.
முதல் கட்டத்தில், சிறு,சிறு விஷயங்களில் மறதி ஏற்படும் போதிலும், தினசரி பழக்க வழக்கங்கள் அதிகம் பாதிக்கப்படாது. இரண்டாவது கட்டத்தில், அண்மைக்கால நிகழ்வுகளை நோயாளி மறந்து விடுவார். அதேசமயம், அன்றாட வழக்கங்களை அவரே செய்து கொள்வார். மூன்றாவது மற்றும் மித பாதிப்பு கட்டத்தில், பிறரது உதவியின்றி, தனது பணிகளை செய்ய அவர் சிரமப்படுவார். சிறுநீர், மலம் போன்றவற்றை அடக்குவதில் சிரமம் ஏற்படும். நான்காவது, தீவிர கட்டத்தில், நோயாளி மற்றவர்களது அழைப்பை ஏற்பதில் இழப்பு ஏற்படுவதுடன், பேசியதையே மீண்டும், மீண்டும் பேசுவார். இந்த சமயத்தில்தான், குடும்பத்தினரின் இடையறாத கவனிப்பு மிகவும் அவசியமாக இருக்கும் என்று அவர் கூறினார்.
‘’ முதுமறதி நோய் விஷயத்தில் நிச்சயமான பாரம்பரிய வழிமுறைக்கான ஆவணங்கள் இல்லாத போதும், ஆராய்ச்சியின்படி, வோயாளியின் குடும்பத்தைச் சேர்ந்தவர்களில் 60-70 சதவீதம் பேருக்கு இது இருந்திருக்கும் என்பது தெரியவந்துள்ளது. மேலும், இது அங்கொன்றும், இங்கொன்றுமாக ஏற்படக்கூடிய நோய் என்பதும் தெளிவாகியுள்ளது’’, என்று அவர் தெரிவித்தார். இந்த நோய்க்கு நிரந்தரமான தீர்வு இல்லாத போதிலும், தில்லி தேசிய மூளை ஆராய்ச்சி மையத்தின் ஆய்வில், இந்த நோயின் அறிகுறிகளுக்கு ஆயுர்வேத அஸ்வகந்தா மருத்துவத்தில், சிகிச்சை அளிப்பதற்கு சில வேர்களில் இருந்து கிடைக்கும் சாறு உதவும் எனக் கண்டறியப்பட்டுள்ளது.
இசை, மொழி போன்றவற்றில் புதியவற்றைக் கற்பதன் மூலம், வாழ்க்கை முறையில் மாற்றம் செய்வதாலும், மிருகக் கொழுப்பை உட்கொள்வதை குறைப்பதன் வாயிலாகவும் இந்த நோயைத் தடுக்க முடியும் என்று அவர் தெரிவித்தார்.
சென்னை என்ஐபிஎம்டி கிளினிகல் பிசியாலஜி துறை விரிவுரையாளர் திருமிகு அனந்தலட்சுமி, ‘’ இந்த நோயின் காரணத்தை அறிவது மிகவும் முக்கியமானது. இந்த நோயால் ஏற்படும் மாற்றங்களைப் பதிவு செய்து ,தாக்கத்தைக் குறைப்பதும் அவசியம்’’, என்று கூறினார். அசிரத்தை, மன அழுத்தம், பதற்றம், எரிச்சல், மனச்சோர்வு, அலைந்து திரிதல் போன்றவை இதன் அறிகுறிகளாகும். மற்ற அறிகுறிகளைப் போல, அலைந்து திரிதல் அதிக மன அழுத்தத்தை ஏற்படுத்துவதுடன், பல சிக்கல்களுக்கும், சவால்களுக்கும் வழிவகுக்கும். அறிகுறிகள் மற்றும் காரணத்தின் அடிப்படையில், சூழலை மாற்றுதல் உள்ளிட்ட சில நடவடிக்கைகள் நோயின் தீவிரத்தைக் குறைக்க உதவும் என அவர் தெரிவித்தார். ‘’ கவனிப்பவர்களின் பங்கு இதில் மிகவும் முக்கியமானது. எதைச் செய்ய வேண்டும், எதைச் செய்யக்கூடாது என்பதை அவர்கள் புரிந்து கொள்ள வேண்டும். கவனிப்பு இருக்கும்வரை நம்பிக்கையும் இருக்கும்’’, என்று அவர் கூறினார்.
முன்னதாக, சென்னை பத்திரிகை தகவல் அலுவலக இயக்குநர் திரு குருபாபு பலராமன் தலைமையுரையாற்றினார். சென்னை மண்டல மக்கள் தொடர்பு பிரிவு இணை இயக்குநர் திரு. ஜே.காமராஜ் நன்றியுரையாற்றினார்.
இந்திய முதுமறதி & அது தொடர்பான குறைபாடுகள் சொசைட்டி வாரிய தலைவர், சர்வதேச முதுமறதி நோய் , உலக மூளைத்தேய்வு கவுன்சிலின் உறுப்பினருமான திருமதி மீரா பட்டாபிராமன் ,
சென்னை மருத்துவக் கல்லூரி மற்றும் ராஜீவ் காந்தி அரசு பொது மருத்துவமனையின் நரம்பியல் நிறுவன பேராசிரியர் டாக்டர் வி. சந்திரமவுலீஸ்வரன்
சென்னை என்ஐபிஎம்டி கிளினிகல் பிசியாலஜி துறை விரிவுரையாளர் திருமிகு அனந்தலட்சுமி
வெபினாரில் பங்கேற்றோர்
(Visitor Counter : 149